钦定古今图书集成/明伦汇编/闺媛典/第043卷 > 皇清 > 《为夫谢罪表》唐·温氏〈李邕妻〉
## 钦定古今图书集成/明伦汇编/闺媛典/第043卷 > 皇清 > 《为夫谢罪表》唐·温氏〈李邕妻〉

妾温氏言：“邕效职不谨，状涉贪狼，逼迫囹圄，获罪以
闻。诚宜不待刑书，便当殒灭，然事有所隐，恐负明时。
天闻敻远，号诉不敢，仓卒之际，分从严诛。岂谓天鉴
仁明，邕得生窜荒外，再造之幸，上答何阶？死罪死罪！
邕少习文章，薄窃时誉，疾恶如仇。往任拾遗，奏张昌
宗之党，后参宪府，劾武三思之罪。坐此为累，不容于
众。秉邪佞者切齿，攻文章者侧目。由是频谪远郡，削
迹朝端，不见阙廷，何啻十载。岁时凝恋，闻者伤怀。属
国家有事东岳，大礼告成，法驾西旋，路遵近境。邕奉
牛酒之献，各展臣子之心，不意天泽曲垂，恩私属沐。
邕当再跃，何以为心？恳至夙诚，冀遂申效。妾闻正直
见用，邪佞生忧，邕之祸端，自此为始。”且邕比任外官，
境无一议，天颜暂顾，罪则旋生。谚云：“‘士无贤不肖，入
朝见嫉’。伏惟陛下明察此言，妾之微躯，万死无恨。死
罪死罪！”邕初蒙勘当，即便禁身，水不入口，向逾五日，
孤直援寡，邪党相趋，窘急至深，实不堪忍，气微息奄，
惟命是听。绝邕手书，事生吏口，代百姓蚕种，抑称枉
法，市逻以进，令作赃私，吏以为能，守此加罪。当时匦
使朝堂，潜皆守捉，号天诉地，谁肯为闻？“严命将行，恭
往奔逐，泣血去国，投骨炎荒。长任钦州，示以无用。愿
邕充一卒之用，效力明时，膏涂朔边，骨粪沙壤，使得
身死王事，成邕夙心。妾则碎首粉身，万死无憾。妾夫
妇义重，当见其志，不避罪责，冒死上闻。”